**U J H E L Y I J E N Ő**

**Ujhelyi Jenő** 1950. január 8-án született Miskolcon. Szülei kárpátaljai származásúak voltak, Miskolcon éltek és dolgoztak. Két gyermeküket szeretetben és tiszteletben nevelték, Jenő első gyermekként született. Teljes családban, szeretetben nevelkedett, kiegyensúlyozott és boldog gyermekkora volt.

**Pályafutása:** Középiskolai végzettségét Miskolcon Autóvillamossági Szakközépiskolában szerezte, majd a **Közlekedési és Távközlési Műszaki Főiskolán** üzemmérnöki diplomát szerzett Szegeden. Pályáját a **miskolci MÁV Igazgatóság** katonai osztályán kezdte, majd házasságkötését követően 1974-ben Debrecenbe költözött és a **debreceni MÁV Igazgatóságon** folytatta munkáját. A vasúti pályafutás egész életében meghatározó szerepet töltött be, a vasút világától sosem szakadt el, annak történéseit napi szinten tudta és követte. Magas szintű szakmai tudásával kollégáit, vezetőit, pályatársait iránymutatásokkal, tanácsokkal, ötletekkel támogatta, még nyugdíjas napjaiban is.

Aktívan részt vett a **Közlekedéstudományi Egyesület** munkájában, rengeteg szakmai utazást szervezett az Egyesület keretein belül. Az utazásokra barátai, kollégái mai napig szívesen emlékeznek. Tagja volt a **Gazdálkodási és Tudományos Társaságok Szövetségének**, valamint a **Műszaki és Természettudományi Egyesületek Szövetségének**, aktív szerepet vállalt azok munkájában, életének utolsó napjaiban is szakmai feladatokat látott el. Szeptemberben a Debreceni Egyetem hallgatóinak előadást szervezett.

Nyitottságának köszönhetően 1994-ben új feladatot vállalt, a **Hajdú Bét Rt**-nél lett a vezérigazgató úr titkára. Fegyelmezettséget, határozottságot képviselt, precíz munkát követelve, mely hamar meghozta gyümölcsét, a kollegák elfogadták és maximális bizalommal támogatták munkáját. A társadalmi változások új ambíciókra késztették, bátorságának köszönhetően feleségével saját vállalkozást hozott létre, **az Intersec 2000 Kft-t,** melynek fő profilja a vagyonvédelem és takarítás volt. A vállalkozást felvirágoztatta, kb. 200 alkalmazottnak és több alvállalkozónak évekig munkát adott, akik stabilan számíthattak a megbízásaira. Minden munkáját szenvedéllyel, örömmel és minden nehézséget felvállalva és leküzdve, felelősséggel végezte (családja körében a munkahelyi történetek állandó beszélgetés tárgyát képezték). Munkái révén rengeteg barátot szerzett, akik élete részét képezték. Aktív munkáját 2010-ben fejezte be és kezdte meg nyugdíjas életét.

**Szabadidő**: szabadidejében imádta az utazásokat, akár rövidebb, akár hosszabb távra szívesen elment. Számos gyönyörű helyen járt a világban, legemlékezetesebbek többek között Brazília, Argentína, USA, Egyiptom és talán Európa minden országát bejárta családjával, barátaival és kollégáival. Mindig megbeszélte családjával, hogy még hova lenne érdemes elutazni legközelebb.

Fiatal korában aktívan sportolt, röplabdázott, majd később évekig nemzetközi röplabda bíróként is tevékenykedett. Járta az országot, a röplabda mindig nagyon közel állt szívéhez. A sport iránti szeretet mindvégig megmaradt, annak szinte minden formáját napi szinten követte, szívesen ellátogatott unokáival is meccsekre.

Aktívan használta a számítógépet, szívesen böngészgetett az interneten, melyet saját erőből tanult meg magas színvonalon használni. Naprakész volt az aktuális politikai helyzetből, és szívesen megosztotta barátaival, családjával nézeteit, véleményét, bátran eszmét cserélt.

Szeretette a jó filmeket, szeretett moziba járni és színházakat, koncerteket rendszeresen látogatta, az ország minden részében.

Nagyon szerette közeli barátainak társaságát, akikkel az évi néhány rendszeres összejövetelek alkalmával szívesen találkozott. Kiváló társasági emberként humorával mindig lenyűgözte környezetét.

**Házasság:** 1974. december 28-án kötött házasságot Pápai Évával Debrecenben. Egymás társaiként voltak jelen 42 év házasság alatt. Mindig tisztelték egymást, törekedtek a meghitt kapcsolatra, ismerték és folyamatosan keresték egymás vágyait. Átélték egymással a másik életét. Aki házasságra lép, az maga és a világ előtt is vállalja, hogy tartozik valakihez és kitart mellette. Ők kitartottak egy életen át jóban-rosszban. Egymással feledtetni tudták a gondokat, a fájdalom könnyeit a vidámság könnyeivé tudta varázsolni. Kapcsolatukban közösen hoztak döntéseket, napi szinten kifejezték egymás iránti szeretetüket és megbecsülésüket, képesek voltak bármiről beszélgetni anélkül, hogy tartaniuk kellett volna a másik elutasításától vagy kritikájától. Ők voltak a mindennél több, a mindennél szebb, a rendkívüli, az egyetlen, a felkavaró, a fájdalmas, a csodálatos, a kívánatos. A mélység és a magasság, a vihar és a csend, a pillanatnyi és az örök. A minden.

**Család:** Házasságukból 2 lánygyermek született, Györgyike 1976-ban és Zsuzsika 1980-ban jött napvilágra. Szülőként példát mutatott igazi értéket képviselt, szeretetben nevelte gyermekeit. Fontosnak tartotta az iskolát, mindkét gyermeke egyetemet végzett, melyre nagyon büszke volt. A gyermekek családot alapítottak, 3 fiúunokával ajándékozták meg. Kiváló kapcsolata volt vejeivel, és az ő családjukkal. Igazi nagypapaként imádta mindhárom unokáját, a róluk való napi szintű gondoskodás elengedhetetlen része volt életének. Kihasználta az együtt töltött pillanatokat játékra, tanításra, az idő értékes eltöltésére.

**Igazi példakép férjként, apaként, nagypapaként és barátként egyaránt.**